钦定古今图书集成/理学汇编/学行典/第084卷 > 朱子大全集 > 《答方耕道》
## 钦定古今图书集成/理学汇编/学行典/第084卷 > 朱子大全集 > 《答方耕道》

开谕详悉，足见进学不倦之意。以左右明敏彊毅之
资，厉志于此，何患于不得？然以愚见论之，词气之闲，
似犹未免迫急之患，于所谓“平心和气，宽以居之”者，
恐未有得力处也。愿更于日用语默动静之闲立规
程，深务涵养，毋急近效，以气质变化为功。若程夫子
所谓敬者，亦不过曰“正衣冠，一思虑，庄整齐肃，不慢
不欺”而已。但实下工夫，时习不懈，自见意味，不必悬
加揣料，著语形容，亦不可近舍显然悔尢预忧，微细
差忒也。其他尚多有可论处。来书偶留坟庵，不能尽
记曲折，然其大概亦具此矣。大抵学问之道，不敢自
是，虚以受人，乃能有益。若一有所闻，便著言语撑拄
过去，则终无实得矣。

又

示问详复，具审比日进学不倦之志，甚善！甚善！顾浅
陋何足以及此！然荷意之厚，不敢虚也。向者妄谓自
立规程，正谓“正衣冠”，一思虑，“庄整齐肃，不慢不欺”之
类耳。此等虽是细微，然人有是身，内外动息，不过是
此数事，其根于秉彝，各有自然之则。若不于此一一
理会，常切操持，则虽理穷元奥，论极幽微，于我亦有
“何干涉乎。”

又

老兄以明敏果决之资，挟凌高厉远之志，士友闲所
难得。今兹需次，暂得闲日，所宜潜心味道，益进所学，
以副区区期望之意。向来所探似亦太高，所存似亦
太简，又每有自喜己材，独任己见之意。今当小立课
程，而守之以笃，博穷物理而进之以渐，常存“百不能
百不解”之心，而取诸人以为善，则德之进也，不可御
矣。爱慕之深，不觉缕缕，